SET บ่ายพลิกลบ19จุด วิตกงบแบงก์ทรุด ฟากโบรกฯแนะซื้อ 3 กลุ่มความเสี่ยงต่ำช่วงโควิด-19ระบาด
SET บ่ายพลิกลบ19จุด วิตกงบแบงก์ทรุด ฟากโบรกฯแนะซื้อ 3 กลุ่มความเสี่ยงต่ำช่วงโควิด-19ระบาด โดย ณ เวลา 15.45 น. ดัชนีฯอยู่ที่ระดับ 1,237.58 จุด ปรับตัวลดลง 18.77 จุด หรือ 1.49% ด้วยมูลค่าการซื้อขาย 5.7 หมื่นล้านบาท
15 เม.ย. 2563

ผู้สื่อข่าวรายงานว่า ดัชนีตลาดหุ้นไทย ล่าสุด ณ เวลา 15.45 น. อยู่ที่ระดับ 1,237.58 จุด ปรับตัวลดลง 18.77 จุด หรือ 1.49% ด้วยมูลค่าการซื้อขาย 5.7 หมื่นล้านบาท

โดยปัจจัยที่ส่งผลให้ดัชนีพลิกลบในการซื้อขายภาคบ่าย คาดว่ามาจากการที่มีการคาดการณ์ถึงผลการดำเนินงานไตรมาส 1/63 ของกลุ่มธนาคารที่น่าจะออกมาในทิศทางลบ
ด้าน บล.กสิกรไทย ระบุในบทวิเคราะห์ต่อมุมมองตลาดบ่ายนี้ คาด SET index แกว่งตัว 1,205 – 1,265 จุด รอดูจำนวนผู้ติดเชื้อ COVID-19 รวมถึงมาตรการช่วยเหลือเพิ่มเติม ส่วนการพรีวิวผลประกอบการกลุ่มธนาคารที่น่าจะออกมาเป็นลบจะเป็นปัจจัยกดดันตลาด
สำหรับกลยุทธ์การลงทุน ยังแนะนำกลุ่ม ICT (ADVANC) และโรงไฟฟ้า (GULF) รวมถึงเครื่องดื่ม (CBG) ซึ่งถือเป็นกลุ่มที่ได้รับผลกระทบจำกัดจาก COVID-19 และแนะนำหลีกเลี่ยงหุ้นกลุ่มธนาคารจากแนวโน้มดอกเบี้ยขาลง, กลุ่ม Non-bank (leasing) ที่อาจได้รับผลกระทบจาก Policy Risk และกลุ่มที่อิงกับสหรัฐ/ยุโรป สำหรับนักลงทุนที่รับความเสี่ยงได้ต่ำแนะรอดูจำนวนผู้ติดเชื้อว่าจะมีคลื่นลูกที่ 2 หรือไม่
ส่วนประเด็นเศรษฐกิจสำคัญ คืนนี้ ติดตามตัวเลข Retail sales เดือน มี.ค. ของสหรัฐฯ คาดลดลง 7% จากเดือนก่อน ตัวเลขผลผลิตภาคอุตสาหกรรมสหรัฐฯ เดือน มี.ค.คาดลดลง 4.2% จากเดือนก่อน และตัวเลขปริมาณน้ำมันดิบคงคลังของสหรัฐฯรายสัปดาห์ วันพฤหัสฯ ติดตามตัวเลขยอดอนุญาตก่อสร้างของสหรัฐฯ เดือนมี.ค. คาดลดลง 10% จากเดือนก่อน และตัวเลขการขอสวัสดิการว่างงานครั้งแรกในสัปดาห์ที่ผ่านมาจากสัปดาห์ก่อนหน้าที่ 6.6 ล้านคน วันศุกร์
พร้อมทั้งติดตามยอดจำหน่ายรถยนต์ในประเทศของไทย ตัวเลข GDP ไตรมาส 1 ของจีน คาดลดลง 6% จากช่วงเดียวกันเมื่อปีก่อน การลงทุนในสินทรัพย์ถาวรของจีน เดือน มี.ค. คาดลดลง 16% จากช่วงเดียวกันเมื่อปีก่อน ตัวเลขผลผลิตภาคอุตสาหกรรมของจีน เดือนมี.ค. คาดลดลง 7% จากช่วงเดียวกันเมื่อปีก่อน อัตราเงินเฟ้อของยูโรโซน เดือน มี.ค. คาดเพิ่มขึ้น 0.7% จากช่วงเดียวกันเมื่อปีก่อ และตัวเลขจำนวนแท่นขุดเจาะ Shale oil ของสหรัฐฯ คาดลดลงต่อเนื่องจากสัปดาห์ก่อนที่ 504 แท่น (ลดลง 10% จากาสัปดาห์ก่อน)